BERETNING FRA MIDTBYENS SAMRÅD 2020-21  
  
Samrådet kom endelig for alvor i gang igen efter at Coronaen havde medført færre aktiviteter i foregående periode. Vi har afholdt 5 bestyrelsesmøder og herudover deltaget i diverse dialogmøder, borgermøder og møder på specielt by og landskabsforvaltningen etc.  
  
FREDERIKSTORV  
  
 Det ser nu endelig ud til, at der i år bliver etableret en legeplads på Frederikstorv. Den har været længe undervejs, men i efteråret skulle den stå færdig. De udsatte grupper kan også se frem til at få et hjørne til ophold. Grønttorvet har stadig deres onsdage og lørdage, hvor der er gang i torvehandelen. Vi håber, at der i fremtiden kommer til at foregå mange spændende ting på Torvet, og at det bliver en levende plads med loppemarkeder, musik, sang, gøgl etc.  
  
 DANMARKSGADE OG TRAFIKFORHOLD HER  
  
 Der har været en del debat om den nyetablerede og midlertidige buskørsel i Danmarksgade. Vi har holdt møder med by og plan om trafikken og buskørslen, og vi har senest skrevet til rådmand Hans Henrik Henriksen om buskørslen, og vi har fået et svar fra ham, der lægger op til, at vi skal afvente den kollektive trafikhandlingsplan og trafikmålinger, som også inkluderer fartgrænser. I samrådet er vi bekymrede for buskørslen, og vi frygter at kørslen bliver permanent. Vi vil gerne have stoppet buskørslen i Danmarksgade. Vi kan dog leve med, at den fortsætter frem til årsskiftet 2020/21, så længe plus bus vejen etableres. For mange af beboerne er der store gener forbundet med buskørslen i form af støj, rystelser i husene, og skader på husene. Som noget positivt i Danmarksgade vil vi fremhæve indførslen af 30 km/t. Vi foreslår alternativt Jyllandsgade til den fremtidige buskørsel.  
  
 UDSATTE GRUPPER  
  
Samrådet har afholdt møder med folk fra familie og beskæftigelsesforvaltningen. Vi har specielt drøftet forhold, der kan give de udsatte grupper gode forhold på de 2 hellesteder ved Medborgerhuset og i Kildeparken. Samrådet følger udviklingen nøje, særligt når JF Kennedys Plads nu omdannes til et centralt trafikknudepunkt. Kommunen har heldigvis øje for at de udsatte skal have mulighed for samvær, og der er planlagt et hellested i et hjørne af JF Kennedys Plads til de udsatte grupper. For samrådet er det selvfølgelig væsentligt, at de udsatte grupper har gode forhold på hellestederne, men også kan indgå fornuftigt med folk på byens andre pladser.  
  
FRA NYTORV TIL NORDKRAFT  
  
Kommunen er nu godt i gang med strækningen fra Nytorv til Nordkraft, hvor der over de næste 3 år kommer til at ske en større forandring af området. Hele projektet er samrådet meget positiv overfor. Der bliver skabt et grønt og levende oplevelsesrum med respekt for de svagere trafikanter som gående og cyklister. Vi håber også på, at der kan skabes mere sammenhæng og synenergi ift. Slotsparken. Allerede nu kan vi på Nytorv se konturerne til et spændende torv med masser af grønt og masser af bænke, som folk nyder i fulde drag.  
  
  
 NY FORVALTNINGSSTRUKTUR I AALBORG KOMMUNE  
  
Samrådet har afgivet høringssvar ift. en ny forvaltningsstruktur i Aalborg. Overordnet mener samrådet at ændringer giver god mening ift. en mere logisk struktur og stringent opdeling af forvaltningsopgaverne til gavn for borgernes og samrådets muligheder for gennemskue kommunikationskanalerne i samspillet med kommunen. Vi tænker her specielt på samlingen af børneområdet i en børne-ungeforvaltning samt overflytningen af kollektiv trafik til klima og Miljøforvaltningen. Midtbyen samråd har i sit arbejde primært et samarbejde med by og landskabsforvaltningen, miljø og energi og familie og beskæftigelse. I forbindelse med ændringen i forvaltningsstrukturen vil vi påpege at kommunen skal have opmærksomhed på at sagsbehandlingstiden for borgere, foreninger, virksomheder etc. ikke bliver for lang, samt at kommunens medarbejdere ikke belastes unødigt i forbindelse med omstruktureringsprocessen

SPRITTEN

Samrådet er sammen med Vestbyens samråd interessenter i udviklingen af Spritten. Udviklingen af Spritten er i øjeblikket stillet i bero, da der er uoverensstemmelser mellem kommune og bygherre Martin Nielsen. Vi afventer situationen, og forventer, at der er et gennembrud efter kommunalvalget.  
  
SYGEHUSGRUNDEN  
  
Aalborg Universitetshospital flytter til det nye supersygehus i 2021/22, og så bliver sygehusgrunden ved Sygehus Nord selvsagt ledig. Aalborg kommune ønsker samtidig at omdanne p-pladserne ved GÅSEPIGEN og Urbansgade. Så..  der skal etableres et helt nyt kvarter i Vestbyen/Midtbyen. Vi er med som dialogpartnere sammen med Aalborg Vest samråd, og vi har deltaget i indledende møder. Alt er i spil. Skal sygehuset bevares? Skal der være bypark? Hvad med parkeringen? Skal der være boliger etc. Hvad er vigtigt for kvarterets identitet? Vi har ikke hørt noget længe, men regner snart med at blive inviteret til flere møder om planerne

KOMMUNEPLANEN

Samrådet har indsendt forlag til udvikling af Midtbyen. Vi har her fokus på det grønne, natur, lys og luft, cyklisme, cykelparkering, og for tæt bebyggelse. Der bør stilles større krav til de arkitektoniske udtryk.  
  
HAVNEBADET  
  
I samrådet har vi opmærksomhed på udviklingen af havnebadet. Vi synes ikke, det har fungeret optimalt, og har nu efterlyst tal for brugen af badet i år. Vi kunne godt tænke os, at man fra kommunen fandt ud af, om man vil prioritere badet med gode forhold, toiletter. Og.. hvad vil politikerne i det hele taget med havnebadet? Vi er åbne for drøftelser med politikerne om fremtidige gode modeller for badet.  
  
ARRANGEMENTER PÅ NORDKRAFT  
  
Vi har holdt møde med Nordkraft ejerforening for at få afklaret, hvilke retningslinjer man har for alkoholpolitikken i Nordkraft. Mødet blev afholdt på baggrund af en aflysning af en vinfestival. Det er DGI huset som administrerer reglerne i Nordkraft. Der vil nu blive udarbejdet tydelige retningslinjer for brugen af Kedelhallen.  
  
ØSTRE HAVN  
  
Østre havneområde er i disse år under kraftig ombygning. En kreds af beboere forsøger at organisere sig i en kreds, det blandt andet skal styrke det grønne og udsmykningen i området. Der arbejdes på, at lave et fremtidsværksted på Nordkraft, der kan generere ideer og forslag til udviklingen af Østre Havn området. Samrådet bakker helhjertet op om dette arbejde.

KAROLINELUND  
  
Karolinelund vil i fremtiden blive begunstiget med en åløb, som vil skære midt gennem området. Der er mange spændende tiltag i Karolinelund, og samrådet følger udviklingen tæt.

CYKELPOLITIK  
  
Der er vigtigt, at det nye projekt fra Nytorv til Nordkraft får tænkt gode cykelforhold ind. Også Boulevarden, Vingaardsgade og Danmarksgade kunne have stor gavn af en cykelsti. Vil være godt at udarbejde forslag om cykelstier og cykelparkering i forbindelse med de kommende budgetforhandlinger.  
  
HJEMMESIDEN  
  
Vi har fået etableret en flot hjemmeside. Vi er enige om at bevare denne, og vil fortrinsvis bruge den til referater og mærkesager. Sager vi ønsker at få ud i større debat vil vi bruge vores facebookside til. Samrådet har indledt et samarbejde med Silas Ørberg, der har lavet plakaten til generalforsamlingen, og han vil også i fremtiden kunne hjælpe med oprustning af samrådets arbejde ift. de sociale medier.  
  
GENERELT

I samrådet er vi stort set tilfredse med samarbejdet med de enkelte forvaltninger. Vi synes, at vi bliver lyttet til, og det virker til, at der er respekt for vores arbejde. Selve arbejdet i samrådet har været præget af stort engagement, hvor alle har bidraget konstruktivt både på møder, men også på møder i de forskellige sammenhænge, hvor vi er deltagere. I Samrådet er vi ikke altid enige om sagerne, men det er også en styrke, at samrådet består af mennesker, det har et forskelligt syn på udviklingen af vores bymidte. Vi skal sige farvel til Jane Strube, som har gjort et kæmpearbejde i samrådet, og vi takker hende for et særdeles godt samarbejde.